«Ժառանգություն» կուսակցության նախագահ Րաֆֆի Հովհաննիսյանից լրագրողներն այսօր հետաքրքրվեցին, թե ինչ կարող է փոխել ՀՀ երկրորդ նախագահ Ռոբերտ Քոչարյանի վերադարձը քաղաքականություն։ «Ռոբերտ Քոչարյանը կարող է վերադառնալ քաղաքականություն, բանտ, թե ուրիշ տեղ։ Դա իմ որոշելիքը չէ։ Ես ինքս, որպես նախկին իրավաբան, ասել եմ, որ այդ դատավորը պարտավոր էր ինքնաբացարկ հայտներ, քանի որ շահերի բախման եթե ոչ իրականություն, ապա կար հրապարակային տպավորություն, ինչն ինքնին իջեցնում է դատական համակարգի նկատմամբ վստահությունը։ Ավելի հետեւողական, հաստատակամ, հեռահար մոտեցում պետք է տեղի ունենա՝ պահպանելով անմեղության կանխավարկածը, թույլ տալով, որ խոսի, բայց նաեւ իմանալով, որ հասարակության մի զգալի մասն իրավունք ունի իր տեսակետը հայտնել հակադարձ»,- ասաց «Ժառանգության» նախագահը։